## L’IVAM presta 30 obres de les avantguardes per a la mostra ‘Temps incerts’ de CaixaForum Madrid

*** S’exhibixen peces de George Grosz, John Heartfield, Moholy-Nagy, Kurt Schwitters, Raoul Hausmann, Paul Klee i El Lissitzky de la col·lecció de l’IVAM**

L’Institut Valencià d’Art Modern (IVAM) ha procurat una àmplia selecció d’obra gràfica representativa de les avantguardes europees i de la Bauhaus alemanya a l’exposició ‘Temps incerts. Alemanya entre guerres’ que exhibix, des del passat 17 d’octubre, CaixaForum Madrid.

L’exposició, organitzada per la Fundació La Caixa, reviu la florida cultural, creativa i intel·lectual de la República de Weimar, etapa marcada per la incertesa i la inestabilitat, però també sinònim de creació i progrés amb influències que arriben fins hui.

Per a l’exposició, l’IVAM ha prestat 30 obres d’alguns dels principals protagonistes de l’Alemanya d’entreguerres, com els artistes George Grosz, John Heartfield, Moholy-Nagy, Kurt Schwitters, Raoul Hausmann, Paul Klee i El Lissitzky. Estes obres, que daten dels anys vint i trenta del segle XX, són un exemple de la important col·lecció que té el museu valencià del moviment dadà, del surrealisme o del constructivisme, corrents fonamentals que van imperar en les avantguardes europees.

Entre la selecció destaquen una desena de litografies de Grosz i altres tants fotomuntatges de Heartfield. L’obra dels dos creadors, que van participar en la fundació del Club Dadà de Berlín, representa la crítica social en el període de la República de Weimar.

Els dibuixos i gravats de Georg Grosz (Berlín, 1893-1959) mantenen intacta la seua capacitat de mostrar críticament la societat del seu temps. Es tracta de les carpetes d’obra gràfica publicades en Malik Verlag i altres editorials entre 1916 i 1933, que provenen dels fons de la Col·lecció Marco Pinkus, adquirits per l’IVAM en 1991.

El treball més important desenrotllat per John Heartfield (Berlín, 1891-1968), i que l’IVAM ha cedit per a l’exposició, el constituïx la seua dilatada col·laboració amb la revista *AIZ*, entre 1930 i 1938, primer a Berlín i, més tard, des de Praga i Londres. Per a la revista, Heartfield va produir 240 portades i abundants fotomuntatges en els quals es mostra l’apropiació de la fotografia i les seues possibilitats, la caricatura i la sàtira política.

Les obres de Kurt Schwitters o Raoul Hausmann són també exemples destacats de l’àmbit dadà, mentres que les peces de Moholy-Nagy i El Lissitzky són diferents manifestacions constructivistes al voltant de l’escola de la Bauhaus, en la qual també va estar present Paul Klee.

L’exposició ‘Temps incerts. Alemanya entre guerres’ recrea l’ampli univers de la República de Weimar, un capítol fonamental de la història europea i mundial que ha transcendit com a referent de canvi. En este àmbit, Alemanya constituïx una part fonamental en la col·lecció de l’IVAM amb algunes peces excel·lents.

La mostra es podrà vore en CaixaForum Madrid fins al 16 de febrer de 2025, quan viatjarà a Barcelona.

Fecha: 21/10/2024